Finalmentri une biele gnove dal Friûl, di Udin e dal Udin. Îr sot misdì la Udinese Calcio, il Comun di Udin e la ARLeF (Agjenzie Regjonâl pe Lenghe Furlane) a àn formalizât intun protocol di intese la lôr colaborazion par che la lenghe furlane si dopri in maniere normâl, uficiâl e visibile tal Stadi Friûl.
E je une robe che e fâs ben ae lenghe furlane e ai dirits linguistics dai furlans, ma soredut e je une robe che e zove al Udin – tant che scuadre e tant che societât: pal rapuart cul public, sei in tiermins di afiet e di partecipazion che in tiermins di marketing, e par dâ pardabon rapresentance sportibe al Friûl e ai furlans – e ae citât di Udin: no dome pai dirits dai citadins e pal dovê dal Comun di garantîju, ma ancje par dâ contignûts di sest al so volê jessi ‘capitâl dal Friûl’ e tant che une marcje di cualitât e di ricognossibilitât pe sô promozion turistiche.
L’acuardi al proviôt che, cul coordenament e cu la consulence tecniche de ARLeF, il Comun si impegne a prontâ la segnaletiche esterne dal Stadi in modalitât bilengâl talian/furlan, intan che l’Udin al fasarà compagn dentri dal implant e al tacarà finalmentri a doprâ il furlan te sô comunicazion uficiâl. Cun di plui a vignaran fatis iniziativis par furlan ancje prime des partidis.
In cheste maniere l’Udin al prove a svicinâsi a chês societâts sportivis – par esempli: il Barcelona FC e l’Athletic Bilbao – che, in realtâts cuntune lôr specificitât linguistiche e identitarie che si pues confrontâlis cun chê furlane, a son di tant timp une bandiere par chês comunitâts e propit par chel a son ancje un model in tiermins sportîfs e tal cjamp de comunicazion, sei a nivel teritoriâl che tal contest internazionâl.
Al sarès biel che, in chest sens, il Stadi Friûl al tacàs a someâ al Camp Nou o al San Mamés.
Si pues fâlu e al è ben e al conven.
fur_Latn fur_Latn fur_Latn fur_Latn fur_Latn fur_Latn